Kiirrong 109

Kiirrong 109 (originaalpealkiri jaapani keeles: 新幹線大爆破, Hepburni transkriptsioonis Shinkansen Daibakuha, otsetõlkes "Shinkanseni suur plahvatus") on 1975. aasta Jaapani põneviktriller, mille režissöör on Junya Sato.

Film esilinastus Jaapanis 5. juulil 1975. Nõukogude Liidus esilinastus film 10. juulil, pealkirjaga "109-й идёт без остановки" (Sto devjatõi idjot bez ostanovki, "Rong 109 sõidab peatusteta"). Eestis sai seda näha kinodes alates septembrist 1990 nime all "Tokyo kiirrong ei peatu".

Jaapani filmiajakirja Kinema Junpo lugejad valisid filmi 1975. aasta parimaks filmiks."Big Movie, Big Panic: Junya Sato on The Bullet Train". Kiirrong 109 Blu-ray väljalase, Discotek, 2023.

 Sisu 
Endise ärimehe Tetsuo Okita (Ken Takakura) tootmisfirma on pankrotistunud ning tema naine Yasuko Tomita (Masayo Utsunomiya) on ta maha jätnud. Soovides iga hinna eest uuesti alustada, otsustab ta koos aktivist Masaru Koga (Kei Yamamoto) ja oma endise töötaja Hiroshi Oshiroga (Akira Oda) valitsuselt raha välja pressida.

Tokyo-Hakata (1100 km) kiirrongile Hikari 109, mille pardal on 1500 inimest, on paigaldatud pomm. Peale rongi väljumist helistab Okita raudtee turvaülem Yoshinori Miyashitale (Fumio Watanabe) ja ütleb, et rongile paigaldatud pomm aktiveerub, kui rong saavutab kiiruse 80 km/h ja plahvatab, kui kiirus langeb alla selle. Demonstratsiooniks on Okita paigaldanud ka pommi Hokkaido saarel kaubarongile number 5790, mis sõidab Yubarist Oiwakesse, mis plahvatab, kui rongi kiirus langeb alla 15 km/h. Kui vedurijuhte sellest teavitatakse ja nad rongilt maha hüppavad, siis pomm plahvatabki.

Shinkanseni direktor Kuramochi (Ken Utsui) teavitab sellest Hikari 109 vedurijuht Aokit (Sonny Chiba), paludes tal kiirust alandada 210 km/h-lt 120 km/h-le, lootes nii kolm tundi aega juurde võita. Politseil on 10 tundi aega, et pommipanija leida või pomm kahjutuks teha. Rongi läbiotsimine muudab aga reisijad rahutuks ja nad hakkavad kahtlustama. Kui raudteel on ees takistus teise kiirrongi näol, mis on tehnilise rikke tõttu seisma jäänud, peavad Kuramochi ja Aoki koos töötama, et rongi automaatpidurdussüsteem deaktiveerida ja rong viia üle vastassuunalisele raudteele, täpselt peale seda, kui vastutulev rong on neist möödunud.

Okita helistab uuesti Shinkanseni juhatusele, nõudes 5 miljonit USA dollarit 100-dollarilistes rahatähtedes alumiiniumkohvris. Jaapani peaminister nõustub lunaraha maksma. Samal ajal leiab politsei Hokkaidol Yubari raudteejaamast sigaretipaki, millel on Koga sõrmejäljed. Politsei asub Kogat jälgima. Samal ajal on rong lähenemas Nagoyasse, kuid ei peatu seal, hakkavad reisijad paanitsema, mispeale on Aoki sunnitud neid teavitama rongis asuvast pommist. Politseinik Senda (Yasuhiro Aoki) saadetakse raha toimetama Yoriisse (Tokyost 80 km loodes) helikopteriga. Maandudes saab ta teate, et talle on jäetud pakk Nogami raudteejaama hoiukapis. Pakis on raadiosaatja ja juhised sõita paadiga Arakawa jõge mööda allavoolu. Seal lastakse kaljult alla nöör, mille külge kästakse tal rahakohver sisuda. Kui ta seda teeb ja Oshiro rahakohvrit üles sikutab, märkavad Sendat jälginud politseinikud binoklist, et Oshiro asukohale läheneb parasjagu treeniv ülikooli judo meeskond ja karjuvad neile, et nad Oshiro kinni võtaksid. Seepeale hüppab Oshiro jõkke ja ujub kaldale, kust ta põgeneb mootorrattaga, kuid põgenemisel põrkab kokku politseiautoga ja hukkub vastu laternaposti sõites.

Reisijad muutuvad uuesti rahutuks, kui rong ka Osakas ei peatu ja üks ärimees üritab rongi ukse avariisulgurit avada. Samal ajal avastab politsei Koga, kuid neil ei õnnestu teda tabada, kuigi ta saab tagaajamise käigus haavata ja ta jõuab longates tagasi Okita peidupaika. Okita tahab nüüd oma plaani katkestada, kuna tal ei õnnestunud vältida verevalamist, kuid Koga veenab teda plaani jätkama. Politsei avastab, et pommi osad pärinevad Okita endisest tehasest Shimuras, mispeale Okita helistab uuesti Miyashitale, korraldusega panna rahakohver Kanda lähedal tema kiirteele jäetud veoautosse 10 minuti jooksul. Seekord raha üleandmine õnnestub, kuid Okita pääseb taas põgenema. Ta helistab uuesti Miyashitale ja ütleb, et jättis neile pommi diagrammi Shinbashis Sun Plaza kohvikusse, kuid kui politsei kohvikusse kohale jõuab, on kohvikus tekkinud tulekahju. Samal ajal jõuab politsei Okita peidupaika, kus Koga, soovimata politseile alistuda, teeb dünamiidiga enesetapu.

Kuna rohkem võimalusi pole, teeb Kuramochi telepöördumise Okitale, paludes tal aidata neil pomm kahjutuks teha. Samal ajal rongi peal avaldab Okita endine kaastööline Shinji Fujio (Eiji Go), keda politsei eskordib, et Okita kavatseb Jaapanist valenime all lahkuda. Kiiruskaamerate abiga õnnestub pomm avastada teise vaguni all, mispeale Kuramochi saadab kohale päästerongi keevitusvarustusega, et pommi kohale auk lõigata. Aokil õnnestub pomm kahjutuks teha, kuid ametivõimud kardavad, et rongis võib olla ka teine pomm. Sellest hoolimata annab valitsus käsu rong peatada, ning Aokil õnnestub rong ohutult peatada. Kui Kuramochi lahkub ruumist, avastab ta, et tema telepöördumist kantakse endiselt üle, mispeale Miyashita selgitab talle, et see on osa politsei lõksust Okita arreteerimisest. Päeva rasketest katsumustest kurnatuna teatab Kuramochi, et astub tagasi.

Film lõppeb Haneda lennujaamas, kus Okita, teadmata pommi kahjutukstegemisest, valmistub oma lennule asuma, kuid vahetult värava ees näeb oma eksnaist ja poega, mispeale ta jookseb lennujaamast välja. Üritades lennujaama territooriumil põgeneda, laseb politsei ta maha.

 Viited 

Kategooria:Jaapani filmid